In freudenreicher liebe
lag bei der allerliebsten sein
Hagwardus; der tet sagen:
»ergriff mich der her vatter dein,
ich müst leiden ein harten tot;
was wolstu tun?« da antwort sie hinwider:
»On dich ich auch nit bliebe;
ich wolt, herzliebes lieb, mit dir
sterben oder genesen.«
in dem ward er verkuntschaft schier
und wurt gefangen da, in not
in einen kerker tief geleget nider.
Frü wart das urteil geben,
das er solt sterben an dem strang.
die jung küngin sprach eben
zu all iren junkfrauen:
»weliche mit mir sterben wolt?«
nun hetten sie die alle holt,
wolten mit ir all sterben mit vertrauen.